次韵奉酬无咎兼呈慎思天啟
作者：張耒
朝代：宋

paragraphs: 平生結交圓納方，過眼十人八九忘。
畹蘭畝蕙幽谷芳，懶隨家奴諛五郎。
苦饑方朔身漫長，顛毛種種顔欲蒼。
誰謂勝癡端坐狂，清淮之陰一草堂。
列筆作陣茶森槍，絕口平戎與破羌。
百年如此計亦臧，何用竊食官倉糧。
玄黄病足畏高岡，但願縮頸老支床。
煌煌東壁日月旁，神仙鸞鳳爭騰驤。
萬書落架城覆隍，牙籤如雲丹碧裝。
晁侯再作班與揚，正始故在何曾亡。
江湖十年願飽償，夜成七發光出囊。
蘇公後出長卿鄉，爲君吳都無一行。
世有伯樂生驌驦，肯使弭耳隨鹽商。
鄧侯楚山深閨房，名走上國交侯王。
朝隨日景夜燈光，包攬今古窮炎黄。
吐詞分葩有國香，近君如雪六月凉。
又似心醉醍醐觴，東南蔡子名飛翔。
同隨天書拜未央，瑰奇宏傑萬夫望。
頰牙凜凜有風霜，文如神鼎爛龍章。
鍾山長齋讀老莊，論兵說佛兩俱忙。
不夸得硯文字祥，但願破敵如頹牆。
我窮乞酒更得漿，仰看三虎爭雄張。